ਮਿੱਤਰ ਪਿਆਰੇ ਨੂੰ, ਧਰਤੀ ਸਾਡੀ ਮਾਂ, ਸਵਾ ਲਾਖ ਸੇ ਏਕ ਲੜਾਊਂ, ਚੰਨ ਪ੍ਰਦੇਸੀ, ਨਾਨਕ ਨਾਮ ਜਹਾਜ਼ ਹੈ ਤੇ ਮਾਮਾ ਜੀ ਵਰਗੀਆਂ ਪੰਜਾਬੀ ਫ਼ਿਲਮਾਂ ਦਰਸ਼ਕਾਂ ਦੇ ਚੇਤਿਆਂ ‘ਚ ਵਸੀਆਂ ਹੋਈਆਂ ਹਨ। ਸੱਤਰ ਸਾਲਾਂ ਵਿੱਚ ਤਕਰੀਬਨ ਹਜ਼ਾਰ ਫਿਲਮਾਂ ਬਣੀਆਂ ਜਿਨ੍ਹਾਂ  ਰਾਹੀਂ ਪੰਜਾਬੀ ਸਾਹਿਤ ਤੇ ਸੱਭਿਆਚਾਰ ਨੇ ਆਲਮੀ ਪਿੰਡ ‘ਚ ਆਪਣੇ ਪਰ ਤੋਲੇ ਹਨ। ਵੇਲੇ ਦੀਆਂ ਹਕੂਮਤਾਂ ਦੇ ਮਤਰੇਈ ਮਾਂ ਵਾਲੇ ਸਲੂਕ ਕਾਰਨ ਪੰਜਾਬੀ ਫ਼ਿਲਮਾਂ ਤੇ ਫ਼ਿਲਮ ਸਨਅਤ ਆਪਣੀ ਸਥਾਪਤੀ ਦੀਆਂ ਸਿਖ਼ਰਾਂ ਨਹੀਂ ਛੂਹ ਸਕੇ।
ਮਾਹਿਰਾਂ ਦੀ ਰਾਇ ਮੁਤਾਬਕ ਵਪਾਰਕ ਰੁਚੀਆਂ ਨੇ ਵੀ ਪੰਜਾਬੀ ਫ਼ਿਲਮ ਸਨਅਤ ਨੂੰ ਬੜੀ ਢਾਹ ਲਾਈ ਹੈ। ਚਾਰ ਪੈਸਿਆਂ ਵਾਲਾ ਬੰਦਾ ਅੱਜ ਡਾਲਰ-ਪੌਂਡ ਖਰਚ ਕੇ ਪੰਜਾਬ ਦੇ ਪਿੰਡਾਂ ਦੀ ਥਾਂ ਤਜਰਬੇਕਾਰ ਅਦਾਕਾਰਾਂ ਦੇ ਸਹਿਯੋਗ ਤੋਂ ਬਗੈਰ ਵਿਦੇਸ਼ਾਂ  ‘ਚ ਪੰਜਾਬੀ ਫ਼ਿਲਮ ਬਣਾ ਧਰਦਾ ਹੈ ਜਿਸ ਵਿੱਚੋਂ ਪੰਜਾਬ, ਪੰਜਾਬੀ ਅਤੇ ਪੰਜਾਬੀਅਤ ਦੀ ਝਲਕ ਤੱਕ ਨਹੀਂ ਮਿਲਦੀ। ਰਜ਼ਾ ਮੁਰਾਦ ਨੇ ਕਿਹਾ ਹੈ ਕਿ ਪਹਿਲਾਂ ਉਦੇਸ਼ਾਂ ਦੀ ਪੂਰਤੀ ਲਈ ਪੰਜਾਬੀ ਫ਼ਿਲਮਾਂ  ਬਣਦੀਆਂ ਸਨ। ਫ਼ਿਲਮ-ਕਥਾ ਅਤੇ ਸੀਨ ਅਨੁਸਾਰ ਗੀਤਾਂ ਦੀ ਸਿਰਜਣਾ ਹੁੰਦੀ ਸੀ ਪਰ ਅਜੋਕੇ ਦੌਰ ਵਿੱਚ ਗੀਤ ਅਤੇ  ਸੰਗੀਤ ਰੈਡੀਮੇਡ ਹੁੰਦੇ ਹਨ। ਪੱਛਮੀ ਸੱਭਿਆਚਾਰ ਦੀ ਚਕਾਚੌਂਧ ਨੇ ਵੀ ਪੰਜਾਬੀ ਫ਼ਿਲਮਾਂ ਅਤੇ ਫ਼ਿਲਮ ਸਨਅਤ ਨੂੰ ਬੜੀ ਢਾਹ ਲਾਈ ਹੈ।
ਪੰਜਾਬੀ ਸੱਭਿਆਚਾਰ ਤੇ ਪੰਜਾਬੀ ਸਾਹਿਤ ਹੀ ਹੈ ਜਿਹੜਾ ਪੰਜਾਬੀ ਫਿਲਮਾਂ ‘ਚ ਜਿੰਦ-ਜਾਨ ਭਰ ਸਕਦਾ ਹੈ ਪਰ ਇਨ੍ਹਾਂ ਨੂੰ ਵਿਸਾਰ ਕੇ ਬਣਾਈਆਂ ਜਾਣ ਵਾਲੀਆਂ ਫ਼ਿਲਮਾਂ ਦਰਸ਼ਕਾਂ ਦੇ ਚੇਤਿਆਂ ‘ਚ ਕਦੀ ਵੀ ਥਾਂ ਨਹੀਂ ਬਣਾ ਸਕਦੀਆਂ।
ਜਿੰਮੀ ਸ਼ੇਰ ਗਿੱਲ, ਗੁੱਗੂ ਗਿੱਲ, ਯੋਗਰਾਜ ਸਿੰਘ, ਸ਼ਵਿੰਦਰ ਮਾਹਲ, ਹੰਸ ਰਾਜ ਹੰਸ, ਹਰਜੀਤ, ਰਤਨਿਕਾ ਤਿਵਾੜੀ, ਗੁਰਲੀਨ ਚੱਡਾ, ਹਰਭਜਨ ਮਾਨ, ਬੱਬੂ ਮਾਨ, ਭਗਤੇ ਵਾਲਾ ਪੁਰੀ, ਗੁਰਦਾਸ ਮਾਨ, ਸਤਵਿੰਦਰ ਬੁੱਗਾ, ਸਰਦੂਲ ਸਿਕੰਦਰ, ਡੌਲੀ ਗੁਲੇਰੀਆ, ਸੁਖਵਿੰਦਰ, ਮਨਮੋਹਨ ਸਿੰਘ, ਨਵਨੀਤ ਤੇ ਹੋਰ ਨਵੇਂ ਗਾਇਕ, ਕਲਾਕਾਰ, ਨਿਰਦੇਸ਼ਕ ਤੇ ਲੇਖਕ ਪੰਜਾਬੀ ਫਿਲਮਾਂ ਅਤੇ ਪੰਜਾਬੀ ਫ਼ਿਲਮ ਸਨਅਤ ਵਿੱਚ ਨਵੀਂ ਰੂਹ ਫੂਕਣ ਲਈ ਸਿਰਤੋੜ ਉਪਰਾਲੇ ਕਰ ਰਹੇ ਹਨ ਤੇ ਉਨ੍ਹਾਂ ਦੀਆਂ ਕੋਸ਼ਿਸ਼ਾਂ ਨੂੰ ਬੂਰ ਵੀ ਪੈ ਰਿਹਾ ਹੈ।
ਜੇ ਪੰਜਾਬ ਦੀ ਧਰਤੀ ‘ਤੇ ਪੰਜਾਬੀ ਰਹਿਣੀ-ਬਹਿਣੀ ਅਤੇ ਪੰਜਾਬੀ ਸਾਹਿਤ ਨੂੰ ਪ੍ਰਦਰਸ਼ਿਤ ਕਰਨ ਵਾਲੀਆਂ ਪੰਜਾਬੀ ਫ਼ਿਲਮਾਂ ਬਣਨ ਤਾਂ ਨਿਰਸੰਦੇਹ ਇਹ ਅਮਰ ਹੋਣਗੀਆਂ। ਦੂਜੇ ਪਾਸੇ ਪਰਵਾਸੀ ਪੰਜਾਬੀ ਵੀ ਪੰਜਾਬੀ ਫ਼ਿਲਮਾਂ ਦੇ ਭਵਿੱਖ ਲਈ ਫ਼ਿਕਰਮੰਦ ਹਨ। ਉਨ੍ਹਾਂ ‘ਚੋਂ ਇੱਕ ਪਰਵਾਸੀ ਮੀਡੀਆ ਗਰੁੱਪ ਦੇ ਰਾਜਿੰਦਰ ਸੈਣੀ ਦਾ ਨਾਂ ਵੀ ਚਰਚਾ ‘ਚ ਆਇਆ ਹੈ। ਹਾਲ ਹੀ ਵਿੱਚ ਉਨ੍ਹਾਂ ਨੇ ਰਾਜ ਗਾਇਕ ਹੰਸ ਰਾਜ ਹੰਸ, ਓਮਪੁਰੀ, ਪ੍ਰੇਮ ਚੋਪੜਾ, ਆਰੀਆ ਬੱਬਰ, ਦਿਵਿਆ ਦੱਤਾ, ਗੁਰਪ੍ਰੀਤ ਘੁੱਗੀ, ਰਮਾ ਵਿੱਜ, ਪ੍ਰੀਤੀ ਸਪਰੂ, ਗਿੱਪੀ ਗਰੇਵਾਲ, ਕਪਿਲ ਸ਼ਰਮਾ ਤੇ ਹੋਰ ਨਾਮੀ ਸ਼ਖ਼ਸੀਅਤਾਂ ਦੇ ਹੁੰਗਾਰੇ ਤੇ ਸਹਿਯੋਗ ਨਾਲ ਪੰਜਾਬੀ ਅੰਤਰਰਾਸ਼ਟਰੀ ਫ਼ਿਲਮ ਅਕਾਦਮੀ ਐਵਾਰਡ (ਪੀਫਾ) ਸ਼ੁਰੂ ਕਰਨ ਦੀ ਪਹਿਲਕਦਮੀ ਕੀਤੀ ਹੈ। ਸੱਤ ਸਮੁੰਦਰ ਪਾਰੋਂ ਹੋਏ ਇਸ ਐਲਾਨ ਨਾਲ ਯਕੀਨ ਬੱਝਦਾ ਜਾਪਦਾ ਹੈ ਕਿ ਪੰਜਾਬੀ ਫ਼ਿਲਮ ਸਨਅਤ ਦੇ ਦਿਨ ਜ਼ਰੂਰ ਫਿਰਨਗੇ।
ਮਿਆਰੀ ਪੰਜਾਬੀ ਫ਼ਿਲਮਾਂ ਬਣਨਗੀਆਂ ਜਿਨ੍ਹਾਂ ਵਿੱਚ ਸੱਚੇ-ਸੁੱਚੇ ਪੰਜਾਬੀ ਸੱਭਿਆਚਾਰ ਤੇ ਪੰਜ ਪਾਣੀਆਂ ਵਾਲੀ ਮੋਹ-ਭਰੀ ਧਰਤੀ ਦੀ ਝਲਕ ਵੇਖਣ ਨੂੰ ਮਿਲੇਗੀ। ਇਨਾਮਾਂ-ਇਕਰਾਮਾਂ ਲਈ ਹੀ ਸਹੀ, ਮੁਕਾਬਲੇ ਦੀ ਇਸ ਦੌੜ ਵਿੱਚ ਨਵੇਂ ਗਾਇਕਾਂ, ਸੰਗੀਤਕਾਰਾਂ, ਲੇਖਕਾਂ ਅਤੇ ਨਿਰਦੇਸ਼ਕਾਂ ਨੂੰ ਪੰਜਾਬੀ ਫ਼ਿਲਮਾਂ ਲਈ ਮਿਆਰੀ ਤੇ ਚਿਰਾਂ ਤੱਕ ਯਾਦ ਰਹਿਣ ਵਾਲਾ ਕਾਰਜ ਕਰਨਾ ਹੀ ਪਵੇਗਾ। ਸਰਪ੍ਰਸਤੀ ਵਾਲੇ ਅਜਿਹੇ ਉਪਰਾਲਿਆਂ ਨੂੰ ਤਹਿ ਦਿਲੋਂ ਜੀ ਆਇਆਂ ਆਖਣਾ ਬਣਦਾ ਹੈ।

ਪ੍ਰਸ਼ਨਃ  ਪੰਜਾਬੀ ਅੰਤਰਰਾਸ਼ਟਰੀ ਫ਼ਿਲਮ ਅਕਾਦਮੀ ਐਵਾਰਡ ਕਿਹੜਾ ਹੈ?

ਉੱਤਰਃ  ਪੰਜਾਬੀ ਅੰਤਰਰਾਸ਼ਟਰੀ ਫ਼ਿਲਮ ਅਕਾਦਮੀ ਐਵਾਰਡ ਦਾ ਨਾਮ ‘ਪੀਫਾ’ ਹੈ।